

**"Қазақстан Республикасында Мәдениет пен өнерді қолдау мемлекеттік қоры" мемлекеттік мекемесін қайта ұйымдастыру туралы" Қазақстан Республикасының Президенті Жарлығының жобасы туралы**

Қазақстан Республикасы Үкіметінің 2008 жылғы 16 тамыздағы N 755 Қаулысы

      Қазақстан Республикасының Үкіметі
**ҚАУЛЫ ЕТЕДІ:**

      "Қазақстан Республикасында Мәдениет пен өнерді қолдау мемлекеттік қоры" мемлекеттік мекемесін қайта ұйымдастыру туралы" Қазақстан Республикасының Президенті Жарлығының жобасы Қазақстан Республикасы Президентінің қарауына енгізілсін.

*Қазақстан Республикасының*

*Премьер-Министрі                                    К. Мәсімов*

**Қазақстан Республикасы Президентінің Жарлығы**

**"Қазақстан Республикасында Мәдениет пен өнерді қолдау**

**мемлекеттік қоры" мемлекеттік мекемесін қайта**

**ұйымдастыру туралы**

      Қазақстан халқының мәдени құндылықтары мен дәстүрлерін сақтау және дамыту мақсатында
**ҚАУЛЫ ЕТЕМІН:**

      1. "Қазақстан Республикасында Мәдениет пен өнерді қолдау мемлекеттік қоры" мемлекеттік мекемесі жарғылық капиталына мемлекет жүз пайыз қатысатын "Қазақстан халқының рухани даму қоры" акционерлік қоғамы (бұдан әрі - Қоғам) етіп қайта құру жолымен қайта ұйымдастырылсын.

      2. Қоғам қызметінің негізгі мәні:

      1) Қазақстан халқының мәдени құндылықтары мен дәстүрлерінің дамуына тұрақты мониторинг жүргізу және оны қолдау;

      2) қазақстандық мәдениеттің әлемдік мәдени кеңістікке кірігуін дамыту және тереңдету жөніндегі серпінді жобаларды іске асыру;

      3) Қазақстан Республикасын әлемдік мәдени кеңістікте сәйкестендіру жөніндегі зерттеу мен негіздеме;

      4) мәдениет пен өнер саласындағы жобаларды талдау және олардың іске асырылуын қамтамасыз ету;

      5) Қазақстан халқының ұлттық мәдениетін рухани байытуға және олардың халықаралық мәдени алмасуға қатысуына жәрдемдесу;

      6) елдің әлеуметтік-экономикалық дамуына бағытталған жыл сайынғы байқау-конкурстар, фестивальдар, семинарлар, мұражай және кітап көрмелерін ұйымдастыруға және өткізуге ықпал ету болып айқындалсын.

      3. Қазақстан Республикасының Үкіметі:

      1) 2008 жылға арналған республикалық бюджеттің қаражаты есебінен 58400000 (елу сегіз миллион төрт жүз мың) теңге мөлшерінде заңнамада белгіленген тәртіппен Қоғамның жарғылық капиталын қалыптастыруды;

      2) осы Жарлықтан туындайтын өзге де шараларды қабылдауды қамтамасыз етсін.

      4. Осы Жарлық қол қойылған күнінен бастап қолданысқа енгізіледі.

*Қазақстан Республикасының*

*Президенті                                        Н. Назарбаев*

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК